Karina Lorentzen Dehnhardt (SF), 2010-02-05:
Tak for debatten her i dag.
Når oppositionen har fremsat det her forslag, er det, fordi vi ønsker at gøre noget ved den problemstilling, at al, al for mange familier i Danmark lever med vold.
Vi mener, at der er behov for at få en forsøgsordning simpelt hen for at få noget mere viden om, hvorvidt vi kan få flere kvinder til at anmelde vold, hvis de f.eks. ved, at partneren ikke kommer i fængsel, men kan få en dom til behandling, som hjælper familien videre.
Der er amerikanske undersøgelser, som tyder på, at kvinder er mere tilbøjelige til at anmelde, når de har den mulighed, og derfor er det vigtigt for os at få nogle erfaringer med det.
Vold findes desværre i alle samfundslag og i alle aldersgrupper.
Det er et problem for de ca. 22.000 børn i Danmark, som lever med vold, og det er særligt et problem, når vi ved, at de kommer til at gentage volden.
Det første danske studie, vi har af voldelige mænd, viser, at 80 pct. af de mænd har oplevet vold i deres barndomshjem.
Det er også samfundsøkonomisk et kæmpe problem.
For de 28.000 kvinder, som bliver udsat for vold, betyder det ud over et kæmpe tab af livskvalitet – for det er jo frygteligt for de kvinder, der er udsat for det her – et samfundsøkonomisk tab i form af tabt arbejdsfortjeneste, kvinder på overførselsindkomster, kvinder på skadestuer, kvinder på krisecentre, og jeg kunne blive ved.
Det koster rigtig mange penge, så der også god økonomi i at gøre noget ved det, udover at vi gør livet lettere og bedre for de mennesker, som bliver ramt af det her.
Vi ved også, at halvdelen af de mænd, som kommer i behandling i frivilligt regi, falder fra.
Udgangspunktet må være, at vi kan sikre, at de kommer i behandling.
Dialog mod Vold, som har haft nogle af de her mænd i behandling, siger, at de godt kan vende den ydre motivation, altså det, at manden faktisk er tvunget derhen, for ellers går kvinden fra ham; nu har hun sat ham stolen for døren, og nu skal han gå i behandling.
Den ydre motivation kan de faktisk godt vende til en indre motivation, så manden også selv får lyst til at være en del af behandlingen og får lyst til at holde op med volden.
Hvis man skal tro deres resultater som refereret i Berlingske Tidende, har de faktisk succes med at få 4 ud af 5 mænd til at holde op med volden.
Det synes jeg er rigtig spændende resultater.
Det er muligt, at der er mange andre behandlingsmetoder, som kan tages i brug, og vi er meget åbne over for, at vi også får diskuteret og evalueret dem.
Der er behov for at lave en forsøgsordning med det her, for vi er også nødt til at finde ud af, hvordan det egentlig virker at kunne dømme til behandling i fængslet, og hvordan det egentlig virker at kunne dømme til behandling i et regi uden for Kriminalforsorgen.
Vi mangler simpelt hen mulighed for at kunne evaluere de to ordninger i forhold til hinanden – det er der en forsker der peger på.
Derfor er det her forslag også en måde at komme videre og få samlet noget viden på, og det kan godt være, at vi vender tilbage til, at det nuværende system er det bedste til at håndtere det her.
Vi ville gerne have, at nogle flere af de kvinder fik anmeldt det her og fik sikret, at de her mænd kom i behandling.
Så er det blevet nævnt, bl.a. af De Konservative, at der måske er et motivationsproblem.
Jamen som jeg har sagt, kan det godt vendes til en indre motivation, og vi behandler også i en lang række andre tilfælde, f.eks. dømmer vi også pædofile til behandling, fordi vi jo anerkender vigtigheden af at få de her mennesker til at forandre deres adfærd.
Så selvfølgelig skal vi gøre det.
Jeg må så konstatere, at vold åbenbart har en helt anden prioritet for regeringen, end den har for oppositionen.
Her er man ikke indstillet på, at vi skal afprøve nogle nye og andre muligheder.
Vi er meget indstillet på, at der skal være en afgrænsning af det her.
Vi siger jo ikke, at det er alle mænd, der nødvendigvis skal dømmes til behandling på den måde, som vi foreslår.
Jeg tror også, man må anerkende, at der vil være situationer, hvor volden er så grov, at man ikke kan anvende den her måde, men det er jo nogle afgrænsninger, som vi må snakke os til rette om, og som vi kan lægge fast, hvordan de skal være.
I hvert fald er det vigtigt, at vi får muligheden.
Vi kan også se, hvis man skal tro den strafferetsekspert, der har været ude at sige noget om det her, at muligheden simpelt hen ikke bliver anvendt nok.
Det synes jeg vi skal have undersøgt meget nøje.
Der er også flere partier, der er i samme artikel giver opbakning til, at man gerne vil være med til at præcisere det her grundlag for, hvornår man dømmer til behandling, så man kan sikre, at man får flere i behandling.
Det vil jeg i hvert fald meget opfordre til at vi får lavet en beretning om på et eller andet tidspunkt, når vi har fået undersøgt det bedre.
Jeg synes – selv om forslaget her ikke bliver til noget – at vi er kommet et skridt ad vejen, for jeg tror, at vi trods alt har fundet en enighed om nogle af punkterne.
Ærgerligt, at vi ikke kan få regeringen med på mere progressive tanker her i dag, men lad os få undersøgt området og lad os komme videre ad den vej, som vi nu kan.